吴门【1】枫江之市有君子焉,人皆称曰“瓶庵”。或曰守口如瓶【2】,取谨言之义;或曰瓶窄口而广腹,善容物者也。
瓶庵幼失怙【3】废学,长自力于学。好文墨士,于贤人、隐君子尤尊敬之。朋友之穷老无所归者,曰:“于我乎养生送死。”于是士、君子皆贤瓶庵。人有急难之日,好行其德。尝僦【4】小舟,问舟子曰:“几何钱?”曰:“数若干。”瓶庵曰:“米贵甚,如是,汝安得自活?”乃增其值。故负贩【5】人亦曰瓶庵盛德【6】长者。吴门高士【7】徐枋【8】, 难衣食, 瓶庵尝馈遗之,枋不辞。瓶庵年六十, 家人将觞【9】客, 瓶庵曰:“吾将归故乡, 以是费为祖宗祠墓费。吾六十善病【10】,不于此时一拜先陇, 更何待耶?”于是去倡建始祖祠,修五世以上墓。拜故旧之陇而酹【11】之, 不令其子孙知。事竣, 力疾游黄山而后返。里有事尝就瓶庵平曲直, 白徒【12】、悍卒皆服之。
或曰瓶庵之父往侨【13】维扬【14】, 会逆奄魏忠贤用事【15】, 有假其威虐人者。君以布衣叩阍【16】抗疏【17】, 既危而免。瓶庵殊【18】多父风也, 父尝刲股【19】以疗亲病; 瓶庵父病亦刲股。瓶庵之妹死,有遗子女, 并婚嫁之, 如已出。其孝友【20】如此。于是远近士至吴门者皆欲争识瓶庵矣。